**AIŠKINAMASIS RAŠTAS**

**DĖL KLAIPĖDOS MIESTO SAVIVALDYBĖS TARYBOS 2013 M. LAPKRIČIO 28 D. SPRENDIMO NR.T2-300 „dėl vietinės rinkliavos už leidimo įrengti išorinę reklamą KLAIPĖDOS MIESTO savivaldybės teritorijoje išdavimą nuostAtų patvirtinimo“ PAKEITIMO**

**1. Sprendimo projekto esmė.**

Sprendimo projektu siūloma pakeisti Vietinės rinkliavos už leidimo įrengti išorinę reklamą Klaipėdos miesto savivaldybės teritorijoje išdavimą nuostatų ( toliau –Nuostatai ) 25.6 papunktį ir papildyti 25.7 papunkčiu, kuriais būtų nustatytos papildomos lengvatos vietinės rinkliavos už leidimų įrengti išorinę reklamą savivaldybės teritorijoje išdavimą vietinės rinkliavos mokėtojams.

**2. Priežastys ir kuo remiantis parengtas sprendimo projektas.**

Sprendimo projektas parengtas, vykdant savivaldybės tarybos protokolinį pavedimą, kuriuo savivaldybės administracija įpareigota įvertinti Tarybos nario V. Titovo siūlymą taikyti vietinės rinkliavos lengvatas už leidimų įrengti išorinę reklamą – iškabas asociacijoms bei politinėms partijoms, taip pat savivaldybės administracijos direktoriaus įsakymu sudarytos darbo grupės dėl keleivių laukimo paviljonų ir viešųjų tualetų pastatymo ir eksploatacijos konkurso sąlygų paruošimo pateiktas išvadas, įpareigojančias Licencijų, leidimų ir vartotojų teisių apsaugos skyrių ruošti savivaldybės tarybos sprendimo projektą dėl atleidimo nuo vietinės rinkliavos už leidimų reklamai ant keleivių laukimo paviljonų ir viešųjų tualetų išdavimą.

Atsižvelgiant į aukščiau išvardintus dokumentus, paruoštas savivaldybės tarybos sprendimo projektas.

**3. Tikslai ir uždaviniai.**

Sprendimo tikslas - paruošti Vietinės rinkliavos už leidimo įrengti išorinę reklamą Klaipėdos miesto savivaldybės teritorijoje išdavimą nuostatų pakeitimus, kuriais būtų nustatytos lengvatos atskiriems vietinės rinkliavos už išorinę reklamą mokėtojams.

Įvertinus tarybos nario V. Titovo siūlymą, tarybos sprendimo projekte siūloma pakeisti Nuostatų 25.6 papunktį, įteisinant nuostatą, kad vietinė rinkliava už leidimą išorinei reklamai- iškabai būtų netaikoma ir asociacijoms bei politinėms partijoms. Skaičiuojant pagal patvirtintą vietinės rinkliavos dydį (100 Lt už penkis metus), bendra nesumokėtos rinkliavos suma sudarytų apie 1000 Lt per metus.

Atsižvelgiant į darbo grupės išvadas, Nuostatus siūloma papildyti 25.7 papunkčiu, pagal kurį vietinė rinkliava būtų netaikoma išorinei reklamai ant keleivių laukimo paviljonų bei viešųjų tualetų.

Šiuo metu yra ruošiami konkurso keleivių laukimo paviljonų ir viešųjų tualetų įrengimo ir eksploatacijos Klaipėdos mieste operatoriui parinkti nuostatai. Konkurso laimėtojas privalės savo lėšomis įrengti ir prižiūrėti konkurso sąlygose numatytą skaičių šių objektų, tokiu būdu savivaldybei nereikės skirti tam lėšų, o konkurso laimėtojas galėtų konkurso sąlygose numatytame plote ant keleivių laukimo paviljonų bei viešųjų tualetų nemokamai skleisti reklamą. Šie objektai priklausytų ne savivaldybei, o konkurso laimėtojui.

**4. Kokių rezultatų laukiama.**

Jeigu bus pritarta siūlomam sprendimo projektui, bus sudarytos vienodos sąlygos išorinei reklamai - iškabai įrengti valstybės ir savivaldybės biudžetinėms ir viešosioms įstaigoms bei asociacijoms ir politinėms partijoms.

Netaikant vietinės rinkliavos už leidimų reklamai ant nustatyto konkurso sąlygose reklaminio ploto ant keleivių laukimo paviljonų bei visuomeninių tualetų išdavimą, bus sudarytos palankesnės sąlygos konkurso dalyviams bei galimybė dalinai kompensuoti šių objektų įrengimo ir eksploatacijos išlaidas.

**5**. **Kas inicijavo sprendimo projekto rengimą.**

Sprendimo projekto rengimą inicijavo savivaldybės taryba bei administracija.

**6. Sprendimo projekto rengimo metu gauti specialistų vertinimai.**

Sprendimo projektas buvo pateiktas vertinti specialistams, sprendimo projektui pritarta.

**7. Galimos teigiamos ar neigiamos sprendimo priėmimo pasekmės.**

Neigiamos pasekmės - sumažės vietinės rinkliavos už leidimų įrengti išorinę reklamą surinkimas, tačiau tai sąlyginai labai maža suma, kuri neturės žymių pasekmių biudžetui.

Teigiama – patrauklesnės konkurso sąlygos visuomenės reikmėms reikalingų objektų įrengimui ir eksploatacijai.

PRIDEDAMA. 1. Aiškinamasis raštas, 2 lapai.

2. Lyginamasis variantas, 5 lapai.

3. Protokolinio pavedimo kopija, 3 lapai.

4. Komisijos pasitarimo protokolo kopija, 2 lapai.

Licencijų, leidimų ir vartotojų teisių apsaugos skyriaus vedėja Zita Žižytė